b"\n_START_ARTICLE_\nJosep Benet i Morell\n_START_SECTION_\nBiografia\n_START_PARAGRAPH_\nTingu\xc3\xa9 una inf\xc3\xa0ncia de formaci\xc3\xb3 a l'Escolania de Montserrat, fins als 14 anys. Despr\xc3\xa9s d'una breu escolaritzaci\xc3\xb3 a l'Acad\xc3\xa8mia Ramon Llull, Jesu\xc3\xaftes de Sarri\xc3\xa0, la sublevaci\xc3\xb3 militar, amb la Guerra Civil que provoc\xc3\xa0, li interromp\xc3\xa9 els estudis i el 1938 fou mobilitzat i s'incorpor\xc3\xa0 al front en la Guerra Civil espanyola en el b\xc3\xa0ndol republic\xc3\xa0. Acabada la guerra va haver de repetir el servei militar, com tots els barons de lleves mobilitzables, d'acord amb els decrets que anul\xc2\xb7laven els servei prestat sota la Rep\xc3\xbablica. Desmobilitzat per ser fill de v\xc3\xaddua, va poder intentar reiniciar els estudis._NEWLINE_Cap a l'any 1942 compagina la seva formaci\xc3\xb3 amb el seu b\xc3\xa0sic prop\xc3\xb2sit de refer el teixit cultural de Pa\xc3\xads._NEWLINE_L'any 1961 reb\xc3\xa9 el Premi Joan Maragall de l'Institut d'Estudis Catalans; el 1996, el Premi d'Honor de les Lletres Catalanes d'\xc3\x92mnium Cultural, i el 2000, la Medalla d'Or de la Generalitat de Catalunya._NEWLINE_L'any 2000 Josep Benet i la seva muller, Flor\xc3\xa8ncia Ventura, van cedir a la Generalitat de Catalunya llur fons bibliogr\xc3\xa0fic i documental, amb prop de 8.000 volums, i tota la producci\xc3\xb3 intel\xc2\xb7lectual de Benet._NEWLINE_Benet mor\xc3\xad el 25 de mar\xc3\xa7 de 2008 a Sant Cugat del Vall\xc3\xa8s (el Vall\xc3\xa8s Occidental), als 87 anys.\n_START_SECTION_\nActivitat social\n_START_PARAGRAPH_\nDurant els primers anys de la dictadura franquista, mentre estudiava a la universitat, esdevingu\xc3\xa9 un dels lluitadors m\xc3\xa9s actius en favor de la democr\xc3\xa0cia i el catalanisme a trav\xc3\xa9s del Front Universitari de Catalunya._NEWLINE_Milit\xc3\xa0 durant un breu per\xc3\xadode a la Uni\xc3\xb3 Democr\xc3\xa0tica de Catalunya (UDC) i fou un dels promotors de la revista Serra d'Or. Posteriorment particip\xc3\xa0 activament en diversos actes de resist\xc3\xa8ncia antifranquista: la vaga de tramvies (1951), l'afer Galinsoga (1960) i la campanya Volem bisbes catalans (1967), entre d'altres. L'any 1971 contribu\xc3\xad a fundar l'Assemblea de Catalunya i en form\xc3\xa0 part com a membre independent, en reconeixement a la seva dedicaci\xc3\xb3 i esfor\xc3\xa7 en la defensa dels represaliats del franquisme. Fou un dels principals promotors i responsables de les Edicions Catalanes de Par\xc3\xads.\n_START_SECTION_\nActivitat pol\xc3\xadtica\n_START_PARAGRAPH_\nEn les eleccions generals de l'any 1977 fou elegit senador per l'Entesa dels Catalans i fou un dels parlamentaris membres de la Comissi\xc3\xb3 dels Vint que l'any 1978, al parador de Sau, a les Masies de Roda (Osona), redact\xc3\xa0 l'avantprojecte de l'Estatut d'Autonomia de Catalunya de 1979._NEWLINE_En les eleccions generals de 1979 fou reelegit senador en representaci\xc3\xb3 de la candidatura Per l'Entesa, aquest cop amb el suport del Partit Socialista Unificat de Catalunya (PSUC). Abandon\xc3\xa0 el Senat espanyol l'any 1982._NEWLINE_L'any 1980 fou cap de llista en les eleccions al Parlament de Catalunya pel PSUC i en fou elegit diputat. Des de l'any 1984, que abandon\xc3\xa0 el seu esc\xc3\xb3 al Parlament, fins al 2000, fou director del Centre d'Hist\xc3\xb2ria Contempor\xc3\xa0nia de Catalunya._NEWLINE_Durant anys, mantingu\xc3\xa9 una actitud cr\xc3\xadtica envers l'actuaci\xc3\xb3 pol\xc3\xadtica del president Tarradellas, al qual retreia un posicionament mesell i interessat respecte el govern de l'Estat durant els anys del restabliment de la Generalitat._NEWLINE_Al llarg de la seva traject\xc3\xb2ria pol\xc3\xadtica, Benet es disting\xc3\xad tothora per la defensa del catalanisme i del republicanisme. Centr\xc3\xa0 aix\xc3\xad mateix bona part de la seva tasca historiogr\xc3\xa0fica en la documentaci\xc3\xb3 acreditativa de la persecuci\xc3\xb3 pol\xc3\xadtica hist\xc3\xb2rica de la llengua catalana i del genocidi cultural que ell considerava que s'havia com\xc3\xa8s en diversos moments hist\xc3\xb2rics."